《发南安》
清代·韩崶

入秋何亢阳，一月无滴雨。老农泣枯苗，行客口生土。

弭棹迫岩程，解维下横浦。火云屯高崖，沙岸断枉渚。

数里间一滩，清浅不容武。谁家横筑坝，规画肆夺取。

车戽虹饮川，轮激臼投杵。所余涓滴流，碎石又龃龉。

作梗势方张，闻声气先沮。挽牵困缆索，撑曳穷篙橹。

攘臂喊乃齐，跳身勇能贾。掉泥龟曳尾，趯草螽动股。

死力挣头颅，猛气积腰膂。转关撼坤轴，出地奋雷鼓。

溅沫跳珠玑，流藻濯绮组。是时日方中，火伞张卓午。

偪仄短篷间，知鱼卧鬵釜。岂知波面人，水濡更火煮。

祼体焉我浼，裂肤竟谁抚。而我方卓然，兀坐不犹愈。

倾浆碧沈杯，展箑白挥羽。咫尺判菀枯，性命悬莽卤。

少焉泊前湾，新月一钩吐。争浴喧沦漪，晚饭命俦侣。

方欣生事优，未识向来苦。夜半凉风来，雨势蓄犹怒。

明当倒银汉，力致多稌黍。岂独利行舟，江潮涨几许。

村醪行可沽，一斗吾劳汝。

作者简介：韩崶（1758-1834），元和人（今江苏省苏州市）。字禹三，号旭亭、桂舲，别称种梅老人。室名还读斋、还读书斋、小寒碧斋。乾隆四十二年（1777）拔贡，廷试一等，分刑部。悉心读律，平反滇南盗案，升郎中。从谳诸省大狱，出为广东高廉道，历福建按察使、广东巡抚署总督、刑部尚书兼兵部尚书。以失察候际清案左迁，未几复补刑部右侍郎，以疾告归，与潘奕、石韫玉、吴玉松、陶澍合称为“沧浪五老”。